Закон о Српској енциклопедији
Овим законом уређују се израда и издавање Српске енциклопедије.

Српска енциклопедија (у даљем тексту: Енциклопедија) јесте општа енциклопедија српског народа и његових земаља у прошлости и садашњости.

Носиоци израде Енциклопедије јесу Српска академија наука и уметности и Матица српска (у даљем тексту: носиоци израде Енциклопедије).

Издавач Енциклопедије је Завод за уџбенике и наставна средства (у даљем тексту: Завод).

У изради Енциклопедије учествују истакнути домаћи и страни стручњаци из свих научних и стручних области од значаја за израду Енциклопедије.

Ради израде Енциклопедије образује се Уређивачки одбор.

Уређивачки одбор:

1) утврђује концепцију и садржину Енциклопедије, 
2) одређује обим и облик публикације, 
3) утврђује критеријуме за одабир одредница, 
4) усваја азбучник Енциклопедије, 
5) одређује величину, структуру и садржину чланака и илустрација, 
6) усваја завршни текст Енциклопедије по томовима, 
7) подноси Српској академији наука и уметности и Матици српској извештај о свом раду, 
8) утврђује рокове за припрему рукописа за поједине томове, динамику штампања, као и завршетак пројекта у целини, 
9) обавља и друге послове од значаја за израду Енциклопедије.

Уређивачки одбор има 24 члана, од којих 12 чланова именује Српска академија наука и уметности, а 12 чланова Матица српска.

Уређивачки одбор има председника и два потпредседника који се бирају из реда чланова.

Један потпредседник надлежан је за област друштвених наука, а други за област природних наука.

Накнаду за рад чланова Уређивачког одбора споразумно утврђују носиоци израде Енциклопедије, уз сагласност Владе.

Уређивачки одбор образује стручне редакције, по областима наука.

Састав, задаци и начин рада стручних редакција, као и висина накнаде за њихов рад, утврђују се актом о њиховом образовању.

Централна редакција је задужена за оперативне послове и усклађивање рада стручних редакција.

Централну редакцију чине сви уредници стручних редакција, који из својих редова бирају председника Централне редакције.

Задатке и начин рада Централне редакције утврђује Уређивачки одбор актом о образовању Централне редакције.

Уређивачки одбор именује секретара Централне редакције.

Административно-техничке, стручне и друге послове око припреме и израде Енциклопедије обавља Завод.

Сви рукописи, подаци и остала грађа и документи у вези с Енциклопедијом чувају се као посебан фонд код носилаца израде Енциклопедије.

Средства за израду Енциклопедије обезбеђују се у буџету Републике Србије.

Средства из става 1. овог члана уплаћују се на посебан рачун Завода.

Енциклопедија се штампа на српском језику ћириличким писмом.

По потреби се издају допунске свеске и нова издања Енциклопедије, као и електронско издање Енциклопедије.

За потребе страних корисника може се приредити скраћено издање Енциклопедије на енглеском језику. 

Овај закон ступа на снагу осмог дана од дана објављивања у „Службеном гласнику Републике Србије“.

Извори 

 „Службени гласник Републике Србије“, број 110/2005
 Закон о Српској енциклопедији (Министарство просвете и науке Републике Србије)

Закони Републике Србије
Српска култура